**Predkladacia správa**

Ministerstvo hospodárstva Slovenskej republiky predkladá návrh zákona o všeobecnej bezpečnosti výrobkov a o zmene a doplnení niektorých zákonov (ďalej len „návrh zákona“)
na základe úlohy č. 2 na mesiac október z Plánu legislatívnych úloh vlády SR na rok 2024.

Návrh zákona nahradí zákon č. 281/2023 Z. z. o všeobecnej bezpečnosti výrobkov
a o zmene a doplnení niektorých zákonov (ďalej len „zákon č. 281/2023 Z. z.“) a novelizuje ostatné súvisiace predpisy.

Cieľom návrhu zákona je implementácia nariadenia Európskeho parlamentu a Rady (EÚ) 2023/988 z 10. mája 2023 o všeobecnej bezpečnosti výrobkov, ktorým sa mení nariadenie Európskeho parlamentu a Rady (EÚ) č. 1025/2012 a smernica Európskeho parlamentu a Rady (EÚ) 2020/1828 a zrušuje smernica Európskeho parlamentu a Rady 2001/95/ES a smernica Rady 87/357/EHS (Ú. v. EÚ L 135, 23.5.2023) (ďalej len „nariadenie (EÚ) 2023/988“).

Nariadenie (EÚ) 2023/988 bolo prijaté na úrovni Európskej únie (ďalej len „EÚ“) z dôvodu potreby prispôsobenia sa súčasným výzvam, aby bola lepšie zabezpečená bezpečnosť všetkých druhov výrobkov, či už predávaných online alebo v kamennom obchode, a z dôvodu odstránenia transpozičných a aplikačných rozdielov v členských štátoch EÚ. Nariadením (EÚ) 2023/988 sa má zabezpečiť vysoká úroveň ochrany spotrebiteľov a ich bezpečnosti ako jedna zo základných zásad právneho rámca EÚ, ktorá je zakotvená v Charte základných práv EÚ. Nebezpečné výrobky môžu mať pre spotrebiteľov a občanov veľmi negatívne dôsledky. Všetci spotrebitelia vrátane tých najzraniteľnejších, ako sú deti, staršie osoby alebo osoby so zdravotným postihnutím, majú právo na bezpečné výrobky, preto je nevyhnutné, aby spotrebitelia mali
k dispozícii dostatočné prostriedky na presadzovanie uvedeného práva, a aby členské štáty EÚ mali k dispozícii primerané nástroje a opatrenia na presadzovanie predmetného nariadenia.

V súčasnosti je problematika všeobecnej bezpečnosti výrobkov upravená v zákone
č. 281/2023 Z. z., ktorým je do slovenského právneho poriadku transponovaná smernica 2001/95/ES Európskeho parlamentu a Rady z 3. decembra 2001 o všeobecnej bezpečnosti výrobkov (Ú. v. ES L 11, 15.1.2002) (ďalej len „smernica 2001/95/ES“) a smernica Rady
z 25. júna 1987 o harmonizácii právnych predpisov členských štátov týkajúcich sa výrobkov, ktorých vlastnosti sa javia ako iné, než v skutočnosti sú, a ktoré preto ohrozujú zdravie alebo bezpečnosť spotrebiteľov (Ú. v. ES L 192, 11.7.1987) (ďalej len „smernica 87/357/EHS“). Smernica 2001/95/ES a smernica 87/357/EHS budú k 13. decembru 2024 zrušené a nahradené nariadením (EÚ) 2023/988.

Zmena právneho nástroja na úrovni EÚ (nahradenie smernice EÚ nariadením EÚ) si vyžaduje rozsiahle legislatívno-technické zmeny v platnom zákone č. 281/2023 Z. z., hoci ten bol už v čase svojej prípravy z obsahového hľadiska koncipovaný v duchu v tom čase prebiehajúcej revízie regulácie na úrovni EÚ. Rozsah navrhovaných legislatívno-technických úprav odôvodňuje zrušenie zákona č. 281/2023 Z. z. a jeho nahradenie novým zákonom koncipovaným primárne ako implementačné opatrenie k nariadeniu (EÚ) 2023/988.

Aj napriek skutočnosti, že nariadenie (EÚ) 2023/988 bude priamo účinné, návrh zákona obsahuje ustanovenia, ktoré sú nevyhnutné k harmonizácii slovenského právneho poriadku
s týmto nariadením. Návrh zákona upravuje niektoré povinnosti hospodárskych subjektov, pôsobnosť orgánov verejnej správy, dohľad nad dodržiavaním povinností podľa návrhu zákona
a nariadenia (EÚ) 2023/988, sankcie za porušenie povinností podľa návrhu zákona a nariadenia (EÚ) 2023/988 a vnútroštátnu spoluprácu pri výmene informácií o nebezpečných výrobkoch
s Európskou komisiou a ostatnými členskými štátmi EÚ a štátmi, ktoré sú zmluvnou stranou Dohody o Európskom hospodárskom priestore.

S prihliadnutím na dĺžku legislatívneho procesu sa účinnosť návrhu zákona navrhuje
na 1. marca 2025.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Európskou chartou miestnej samosprávy.

Návrh zákona bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa predkladá s rozporom s Radou
pre mediálne služby v otázke vplyvov návrhu zákona na rozpočet verejnej správy.